ΓΡΑΠΤΗ ΕΡΩΤΗΣΗ E-1549/97 υποβολή: Niels Kofoed (ELDR) προς την Επιτροπή (5 Μαΐου 1997)

Θέμα: Δημόσιες υπηρεσίες και αγορές σε περιοχές του στόχου 5Β

Είναι διατεθειμένη η Επιτροπή να εξετάσει τη δυνατότητα να τροποποιηθούν οι σήμερα ισχύουσες οδηγίες περί προκηρύξεων διαγωνισμών ούτως ώστε να καταστεί δυνατή τόσο στον τομέα της παροχής υπηρεσιών -π.χ. μεταφορές- όσο και στον τομέα των αγορών, η αποφυγή περαιτέρω αποδυνάμωσης των περιφερειακών περιοχών και των νησιωτικών κοινοτήτων στις περιοχές του στόχου 5Β. Η εν λόγω αποδυνάμωση οφείλεται στο γεγονός ότι συχνά οι μεγάλες επιχειρήσεις, που έχουν την έδρα τους εκτός των εν λόγω περιοχών συνάπτουν τις συμβάσεις για την παροχή υπηρεσιών και αγορές με αποτέλεσμα οι μικρότερες επιχειρήσεις να στερούνται σε πολλές περιπτώσεις κάθε επιχειρηματική βάση;

Είναι διατεθειμένη η Επιτροπή να εξετάσει π.χ. την υποβολή πρότασης με σκοπό την ουσιαστική αύξηση - π.χ. διπλασιασμό ή τριπλασιασμό - στις περιοχές του στόχου 5Β, των ανωτάτων τιμών που συνεπάγονται την υποχρέωση προκήρυξης διαγωγισμού για τη σύναψη συμβάσεων αγορών και παροχής υπηρεσιών;

Μήπως είναι διατεθειμένη η Επιτροπή να υποβάλει πρόταση που να καθιστά νόμιμη τη δυνατότητα των αναθετουσών αρχών που καλύπτονται από τις οδηγίες περί προκηρύξεων διαγωνισμών, να καθορίσουν ότι σε μια διαδικασία ανάθεσης εφαρμόζεται κάποια κατανομή, ούτως ώστε οι υποβάλλοντες προσφορά να μπορούν να επιτύχουν τη σύναψη μίας μόνο σύμβασης ή περιορισμένου αριθμού των επιμέρους συμβάσεων που καλύπτονται από τη συνολική πρόσκληση για την υποβολή προσφορών - π.χ. όλα τα δρομολόγια λεωφορείων σ' ένα δήμο ή σε μια περιφέρεια που βρίσκεται σε περιοχή του στόχου 5Β;

Μήπως η Επιτροπή έχει άλλες προτάσεις προκειμένου, μέσω της τροποποίησης των οδηγιών περί προκηρύξεων διαγωνισμών να αποφευχθεί το ενδεχόμενο οι κανόνες για τη σύναψη συμβάσεων να συμβάλουν στον αποπληθυσμό των περιοχών του στόχου 5Β μεταξύ άλλων και εξ αιτίας της αποδυνάμωσης της βάσης των μικρών και μικρομεσαίων επιχειρήσεων, κυρίως δε στις νησιωτικές κοινότητες;

Εάν όχι, μπορεί η Επιτροπή να διευκρινίσει για ποιό λόγο;

Απάντηση του κ. Monti εξ ονόματος της Επιτροπής (23 Ιουνίου 1997)

Θα πρέπει, καταρχάς, να τονισθεί ότι οι ισχύοντες κοινοτικοί κανόνες για τις δημόσιες συμβάσεις δεν απαγορεύουν στις αναθέτουσες αρχές να εφαρμόζουν καθεστώς «περιφερειακών προτιμήσεων» κατά την ανάθεση συμβάσεων των οποίων η εκτιμώμενη αξία δεν υπερβαίνει τα όρια των οδηγιών για τις δημόσιες συμβάσεις, υπό την προϋπόθεση πάντως, ότι η προτίμηση αυτή χορηγείται χωρίς διακρίσεις σε όλες τις κοινοτικές εταιρείες και στις εταιρείες των χωρών του Ευρωπαϊκού Οικονομικού Χώρου (ΕΟΧ) που βρίσκονται στην ίδια θέση. Στην περίπτωση συμβάσεων αξίας μικρότερης των ορίων είναι κατά συνέπεια, δυνατόν να προτιμηθούν, για παράδειγμα, εταιρείες με έδρα στην περιοχή του στόχου 5Β οπουδήποτε στην Κοινότητα ή, όσον αφορά εταιρείες χωρών του ΕΟΧ, με έδρα σε περιφέρειες που εμφανίζουν παρόμοια χαρακτηριστικά.

Στην περίπτωση συμβάσεων που η εκτιμώμενη αξία τους υπερβαίνει τα όρια, οι προτιμήσεις αυτές δεν είναι συμβιβάσιμες με τους ισχύοντες κοινοτικούς κανόνες για τις δημόσιες συμβάσεις.

Δεν σχεδιάζεται η αύξηση των ορίων που αφορούν τις δημόσιες συμβάσεις τόσο γενικά όσο και για τις περιφέρειες του στόχου 5Β. Η αύξηση αυτή θα ήταν αντίθετη με τις διεθνείς υποχρεώσεις της Κοινότητας στον τομέα των δημοσίων συμβάσεων.

Οι ισχύοντες κοινοτικοί κανόνες για τις δημόσιες συμβάσεις επιτρέπουν ήδη στις αναθέτουσες αρχές να χωρίζουν μια σύμβαση σε τμήματα και να αναθέτουν κάθε τμήμα χωριστά, υπό την προϋπόθεση πάντα ότι τα όρια εφαρμόζονται σε συνάρτηση με τη συνολική αξία των τμημάτων και ότι οι διατάξεις των οδηγιών εφαρμόζονται για όλα τα τμήματα. Έτσι οι οδηγίες δεν εμποδίζουν την αναθέτουσα αρχή να αποφασίσει να χωρίσει, για παράδειγμα, τις συγκοινωνίες λεωφορείων σε μια χώρα σε διάφορα τμήματα - π.χ. ανά γραμμή - και να ορίσει ότι οι συμμετέχοντες δεν επιτρέπεται να υποβάλλουν προσφορές για περισσότερα του ενός τμήματα ή για περισσότερα από ένα ορισμένο αριθμό τμημάτων. Επιπλέον, στο άρθρο 7 παράγραφος 4 της οδηγίας 92/50/ΕΚ του Συμβουλίου ((ΕΕ L 209 της 24.7.1992. )) για το συντονισμό των διαδικασιών σύναψης δημόσιων συμβάσεων υπηρεσιών καθώς και στο άρθρο 6 παράγραφος 3 της οδηγίας 93/37/ΕΟΚ ((ΕΕ L 199 της 9.8.1993. )) του Συμβουλίου για το συντονισμό των διαδικασιών για τη σύναψη συμβάσεων δημοσίων έργων ορίζεται ότι, υπό ορισμένες προϋποθέσεις, επιτρέπεται η ανάθεση τμημάτων εργολαβιών αξίας (άνευ Φ.Π.Α.) μικρότερης των 80.000 ή των 1.000.000 ECU αντιστοίχως, χωρίς να εφαρμοσθούν οι σχετικές οδηγίες.

Τέλος, όσον αφορά τις απόψεις και τις πρωτοβουλίες της Επιτροπής υπέρ των μικρού και μεσαίου μεγέθους επιχειρήσεων (ΜΜΕ) το αξιότιμο Μέλος του Κοινοβουλίου μπορεί να αναφερθεί στο κεφάλαιο 5 σημεία 5.1 έως 5.16 του Πράσινου Βιβλίου της Επιτροπής «Οι δημόσιες συμβάσεις στην Ευρωπαϊκή Ένωση: Κατευθύνσεις και προβληματισμοί για το μέλλον» ((COM(96) 583. )).